b'\n_START_ARTICLE_\n\xc5\xa0tajerska\n_START_PARAGRAPH_\n\xc5\xa0t\xc3\xa1jerska (tudi Sp\xc3\xb3dnja \xc5\xa0t\xc3\xa1jerska, Slovenska \xc5\xa0t\xc3\xa1jerska) je del zgodovinske pokrajine \xc5\xa0tajerske v severovzhodni Sloveniji, ki meri 6050 km\xc2\xb2, ostali dve pokrajini znani kot Srednja \xc5\xa0tajerska in Zgornja \xc5\xa0tajerska pa sta v Avstriji. \xc5\xa0tajerska le\xc5\xbei med razvodnico, med Savo na jugu, Savinjo in Dreto na zahodu, mejo s Hrva\xc5\xa1ko na vzhodu, Muro na severovzhodu in mejo z Avstrijo na severu. Ve\xc4\x8dja mesta so Velenje, Celje, Ptuj, in Trbovlje, najve\xc4\x8dje mesto ter obenem gospodarsko sredi\xc5\xa1\xc4\x8de \xc5\xa0tajerske pa je Maribor. Ostala pomembnej\xc5\xa1a mesta so \xc5\xa1e Ormo\xc5\xbe, Hrastnik, La\xc5\xa1ko, Slovenj Gradec, Ru\xc5\xa1e,  Ljutomer, Gornja Radgona,Bre\xc5\xbeice , Sevnica, Lenart v Slovenskih goricah, Slovenska Bistrica, Slovenske Konjice, Muta, Radlje ob Dravi, \xc5\xa0entjur in Roga\xc5\xa1ka Slatina. \xc5\xa0tajerska je prete\xc5\xbeno gozdnata in hribovita pokrajina, ki se na vzhodu najprej zni\xc5\xbea v gri\xc4\x8devje Slovenskih Goric, nato pa v ni\xc5\xbeavje Panonske ni\xc5\xbeine.\n_START_SECTION_\nZgodovina \xc5\xa0tajerske\n_START_PARAGRAPH_\n\xc5\xa0tajerska se je izoblikovala postopoma. Njen osrednji del je bila Karantanska marka, ki je le\xc5\xbeala ob srednji Muri._NEWLINE_Okoli leta 1000 se je od Koro\xc5\xa1ke lo\xc4\x8dilo ve\xc4\x8d grofij na pore\xc4\x8dju zgornje Mure in se pridru\xc5\xbeilo Karantanski krajini._NEWLINE_Leta 1147, po smrti Bernarda Spanhemskega, so Traungauci, murski mejni grofje, podedovali tudi Podravsko krajino (dana\xc5\xa1njo Spodnjo \xc5\xa0tajersko); \xc5\xa0tajerska je bila nato leta 1180 povzdignjena v vojvodino.'